AlexejDobrolubov/national_council_slovak_2010 huggingface dataset:
25. schôdza NR SR - 6.deň - A. dopoludnia - 31.03.2021
Dátum: 2021-03-31
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

12. Ďakujem za slovo. Pán poslanec Takáč, vy ste sa okrajovo dotkli jednej témy, a to je realizovateľnosť eurofondov pre slovenských poľnohospodárov, kde musím konštatovať, že pre slovenského poľnohospodára získať eurofondy je extrémne náročná vec, keď jednoducho si nemá platiť nejaký stuff ľudí okolo seba, ktorí mu budú pomáhať s vypracovaním projektov. Toto je napríklad obrovská výhoda všetkých holandských, rakúskych a kadejakých zahraničných poľnohospodárov, ktorí jednoducho si ten stuff dovoliť môžu. Ten slovenský poľnohospodár si to dovoliť nemôže. Čiže my musíme sa začať zapodievať aj zjednodušením prístupu k eurofondovým peniazom pre slovenských poľnohospodárov. To je ale len jedna časť problematiky. Druhá časť problematiky a pre mňa... pán Galis, nevyrušujte! Druhá časť problematiky je pre mňa - kontrolné mechanizmy. Ja rozumiem, že na Poľnohospodárskej platobnej agentúre sa dialo kadečo. Ale zas my nepoďme z extrému do extrému, že na jednej strane to bolo uvoľnené tak, že si tam robil každý, kto chcel, čo chcel a teraz ideme do druhého extrému, že vyčerpať eurofondy v poľnohospodárstve je jednoducho pomaly nemožné. Lebo na jednej strane sa neviete dostať k projektu, na druhej strane, keď už sa k nemu dostanete a žiadate o záverečné čerpanie, tak dostanete takú kontrolu, že tá kontrola ide, proste tá kontrola už dneska robí všetko pre to, aby ste ten fond nevyčerpal. Ona sa nesnaží pomôcť nejakým ľudským prístupom nájsť riešenia, ale robí všetko pre to, aby ste ten fond nevyčerpali. Ja niekedy mám pocit, že tí kontrolóri ako keby boli motivovaní nejakou finančnou odmenou, percentom z toho, čo všetko nájdu. Ale to je choré! Takto ubližujeme celkovo slovenskému poľnohospodárstvu. Proste jednoducho tie drobné chyby, tie ľudské chyby my musíme vedieť akceptovať, keď tí poľnohospodári robia v tých čerpaniach. Ďakujem.
25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

66. Ďakujem veľmi pekne za slovo. Trošku ma mrzí ten tón, ktorým kolegovia reagujú na tento zákon, lebo ono, kedykoľvek by sme ho dali, tak vy poviete, že bude neskoro, že bol podaný neskoro. Viete, na pandémiu a na zvládnutie pandémie jednoducho nie je návod. Žiadna politická knižka, žiadna ekonomická literatúra vám neuvedie, ako sa s pandémiou vysporiadať. Verte, že robíme, čo môžme. Špeciálne hnutie SME RODINA a ministri za SME RODINA robia, čo môžu. Koniec koncov, keď si zoberiete, tak najväčšie pomoci práve ľudia dostali z ministerstva dopravy pod vedením ministra Doležala a z ministerstva práce, sociálnych vecí pod vedením bývalého ministra Milana Krajniaka. SME RODINA je politická strana, ktorá aj v minulom volebnom období vystupovala ako strana, ktorá sa nebráni akýmkoľvek pozitívnym normálnym návrhom. Koniec koncov aj na poslednej schôdzi, ctení kolegovia, sme zahlasovali za vás a boli sme za to bičovaní v médiách, ale nevadí. Pokiaľ niekto má dobrý návrh a obsahovo dobrý návrh, my si za tým stojíme. A hovorím to špeciálne pánovi Sujovi, lebo, pán Suja, ste tu povedali vetu, že my vás nepočúvame a tak ďalej. Nie, my vás počúvame. Príďte, sadnime si, vypracujme spoločne. Ja som vám otvorený, poďme si sadnúť, urobme návrh taký, ktorý pomôže aj ostatným ľuďom, ale ešte chcem povedať, že pochybujem, že sa to dá urobiť jednorazovo. My však pracujeme systematicky a postupne segment za segmentom tých najpostihnutejších sa snažíme odškodňovať. Či to bolo pred chvíľou opatrovateľky, pozostalí po zdravotníkoch, či sú to teraz taxislužby, a tak, či je to gastro segment, áno, intenzívne na tom pracujeme tak, aby sme ľuďom v hospodárstve pomohli. Ďakujem za slovo.
25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Borguľa, Martin (SME RODINA)
Druh vystúpenia: Vystúpenie v rozprave

54. Vážený pán predsedajúci, vážený pán minister dopravy, vážené dámy, vážení páni, s obrovským potešením konštatujem, že sme po dlhšom čase konečne pristúpili aj ako k odškodneniu prevádzkovateľov taxislužieb, autoškôl a prevádzkovateľ školiacich stredísk. Jedná sa tu naozaj o skupiny, ktoré boli výrazne postihnuté pandémiou COVID-19. Oni jednoducho museli svoje prevádzky zavrieť a títo podnikatelia nemajú z čoho žiť. A je to práve ministerstvo dopravy, ktoré postupne systematicky sa snaží odškodňovať všetky podnikateľské odvetvia, ktoré boli takto poškodené, či už je to gastrosektor, alebo celý HoReCa sektor, a teraz prichádza rad na, na prevádzkovateľov taxislužieb, autoškôl a školiacich stredísk. Mne je jasné, že táto, toto odškodnenie je zatiaľ iba schémou odškodnenia a nie je naplnené finančnými prostriedkami, toto treba pre korektnosť povedať. My však budeme veľmi intenzívne aj s pánom ministrom a s celým hnutím SME RODINA apelovať na budúceho ministra financií, aby čo najskôr naplnil adekvátnou sumou túto odškodňovaciu schému a aby čo najskôr sme mohli odškodniť týchto podnikateľov. Jednoducho to sú ľudia a, prosím, uvedomme si to, ktorí nemajú 26 príjmov, ktorí sa živia touto jednou profesiou, týmto jedným podnikaním. Títo ľudia, keď prišli o ten príjem, prišli v podstate o všetko. A preto je našou, nehanbím sa to povedať, psou povinnosťou, nájsť peniaze, aby sme do takto vytvorenej schémy ich naliali a aby sme týchto podnikateľov čo najskôr odškodnili. Tá situácia už je naozaj urgentná. Pán minister, ešte raz ďakujem za predloženú novelu a držím palce pri presviedčaní pána ministra financií o adekvátny balík peňažných prostriedkov. Ďakujem za vypočutie.
25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Borguľa, Martin (SME RODINA)
Druh vystúpenia: Vystúpenie v rozprave

40. Vážený pán predsedajúci, vážený pán aj minister zdravotníctva a vážené kolegyne, kolegovia, pri téme odškodnenia zdravotníckeho personálu si myslím, že treba v prvom rade začať veľkým poďakovaním všetkým zdravotníkom, celému zdravotníckemu personálu za tú obetu, ktorú už vyše roka znášajú. Je to naozaj, naozaj niečo, niečo hrdinské a veľmi ma inšpirovalo posledné dielo Banksyho, ktoré znázorňuje dieťa, ktoré odložilo supermanov a batmanov a za skutočných hrdinov považuje práve zdravotníkov. Keďže sa bavíme ale o odškodnení a pozostalých po, po zdravotníctve... po zdravotníkoch a zdravotníckom personále, ktorý, žiaľ, dali tú najvyššiu obetu, a to je svoj život, tak treba zároveň vysloviť úprimnú sústrasť všetkým pozostalým. Týmto ju vyslovujem. Týmto zákonom sme pôvodne chceli schváliť odškodné, podľa mňa, vo veľmi dôstojnej výške, a to je 58 712 euro každému, každej pozostalej rodine za ušlý príjem toho konkrétneho zosnulého zdravotníka, lebo v prípade, že to bol živiteľ rodiny, tak plne chápem, že jednoducho zrazu táto rodina ostala na holičkách. My v tomto zákone sme mali v pláne odškodniť zdravotníckych pracovníkov, vodičov záchrannej zdravotnej služby, vodičov dopravnej zdravotnej služby, lekára prehliadajúce mŕtve telá alebo lekára, ktorý vykonáva pitvu. Pán minister, čo ma ale mrzí, je, že, že, a nie je to priamo požiadavka na vás, lebo spadá to skôr do oblasti sociálnych vecí a vy ste to tu aj spomenuli vo vašom úvodnom slove, že pravidelne sa nám stáva, že zabúdame na opatrovateľky. Jednoducho opatrovateľky rovnako ako zdravotnícky personál nasadzovali život, nasadzovali čas a pracovali na, aby, aby sa jednoducho postarali o svojich zverencov, aby sa postarali o ľudí, ktorí sú v zariadeniach sociálnych služieb, a, žiaľ, na nich, na ne, na ne zabúdame, preto som s potešením privítal vašu správu, že to vynímame z tohto zákona, toto odškodnenie, hovoríme jasnou rečou, že o tých 58 712 euro nikto nepríde, lebo si to budú môcť aj naspäť rok, zdravotný personál, požiadať, ale zároveň vás prosím a žiadam a ja budem spolupracujúci pri tom, aby sme do tohto zákonu zahrnuli nielen tých pracovníkov post, ktorý patria pod ministerstvo zdravotníctva, teda zdravotný personál, zdravotníkov, ale aby sme zahrnuli aj tých, ktorí patria pod ministerstvo práce sociálnych vecí a rodiny, a teda opatrovateľky a opatrovateľov a na nich nezabúdali. Ešte raz, všetkým zdravotníkom, opatrovateľom ďakujem a pozostalým vyslovujem úprimnú sústrasť. Ďakujem.
25. schôdza NR SR - 5.deň - A. dopoludnia - 30.03.2021
Dátum: 2021-03-30
Poslanec: Borguľa, Martin (SME RODINA)
Druh vystúpenia: Vystúpenie v rozprave

24. Kolegyne, kolegovia, vážený pán predsedajúci, vážený pán ešte minister a vážený pán spravodajca, dovoľte mi, aby som v krátkosti vystúpil k tomuto návrhu zákona aj pozitívne, ale aj mierne kriticky. Pozitívne na tomto zákone alebo na tejto novelizácii vieme nájsť určite toho veľa, nulová dépeháčka na respirátory a odklad, alebo teda možnosť požiadať o odklad prostredníctvom, prostredníctvom e-mailu. To sú určite pozitívne veci, ktoré treba len pochváliť. Takisto treba chváliť aj pomoc gastrosegmentu pri dopredaji tabakových výrobkov. Toto, si myslím, sú veľmi pozitívne veci. Za mierne nesystémovú záležitosť považujem práve spoločenstvo vlastníkov, ktoré ste, pán kolega, teda odklad možnosti vyúčtovania pre spoločenstvá vlastníkov, a má to dôvod ten, že spoločenstvá vlastníkov mnohokrát vracajú preplatky, presne, ako ste spomenuli. Tieto preplatky práve v týchto ťažkých dobách chýbajú v rozpočtoch jednotlivých, jednotlivých domácností, ale zároveň by som chcel povedať, že spoločenstvá vlastníkov, osobne si myslím, že tam nenastal nejaký výpadok pracovnej sily a že nejaký zásah, že by naozaj potrebovali viacej času na tie ročné zúčtovania, tak, alebo tí, ktorí robia tie správcovské spoločnosti, ktoré robia tieto ročné zúčtovania, tak nebolo potrebné. Stáva sa tu ešte taký drobný problém, že sú mnohí majitelia nebytových priestorov, ktorí podávajú, niekedy to bývajú aj právnické osoby, ktorí podávajú daňové priznania, a bol taký zvyk, že do 31. 3. nepodal to daňové priznanie, tá právnická osoba, odložil si to do 30. 6., lebo práve čakal, že mu príde zúčtovanie zo správcovskej spoločnosti v prípade vlastníctva nejakých nebytových priestorov, a toto zúčtovanie mohol uviesť v tých daňových priznaniach. My keď sme teraz zjednotili tie termíny na 30. 6., jednak aj zúčtovanie spoločenstva vlastníkov, a jednak aj ten záverečný termín podania daňových priznaní pre právnické osoby, tak sme, žiaľ, toto znemožnili. Čiže ja ten, toto považujem za mierne nesystémový krok, zopakujem ešte raz, z dvoch dôvodov. Prvý dôvod je, že nemôžu, nenadväzujú na seba tie termíny. A druhý dôvod je, že správcovské spoločnosti, nevidím dôvod, aby mali viacej času, lebo nemyslím si, že výpadok pracovnej sily mali nejaký, nejaký, nejaký enormný, a tie peniaze chýbajú v rozpočtoch domácností. Ináč parlamentnú tlač 480 naozaj hodnotím práve kvôli tým ostatným veciam veľmi pozitívne. Ďakujem za slovo.
25. schôdza NR SR - 3.deň - B. popoludní
Dátum: 2021-03-18
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

108. Ďakujem za slovo. Pán kolega Suja, naozaj sa s týmto dá len súhlasiť. Mrzí ma to, že to musím povedať ako koaličný poslanec vám ako opozičnému. Ja sa tiež tu snažím sedieť. A mrzí ma, že viacerí poslanci, teda predkladatelia, spravodajcovia a neviem, čo všetko, proste tu nie sú prítomní. Za SME RODINA viem povedať, že nenájdete ani jeden zákon na tejto schôdzi, kde by naši prítomní neboli, tí, čo prítomní majú byť. My tu naozaj sme. Pán predsedajúci, vy ste povedali, že vy s tým súhlasíte. Prosím vás pekne, vy s tým nesúhlaste, vy urobte niečo pre nápravu, lebo to, jak to tu vyzerá, to je vizitka predsedajúceho. Čiže keď oni požadovali grémium, podľa mňa oni ho nemali požadovať, vy ste ho mali požadovať alebo kto už je na to kompetentný. Naozaj, žiaľ, v tomto prípade ako koaličný poslanec musím dať plne za pravdu pánovi Sujovi. Proste sedieť tu a opakovane predkladať na... (Prerušenie vystúpenia predsedajúcim.) Laurenčík, Milan, podpredseda NR SR 109. Pán poslanec, máte reagovať na predrečníka a nie na mňa. Borguľa, Martin, poslanec NR SR 110. Ale ja reagujem, pán predsedajúci, na, neviem, či vás to uráža, ale proste, žiaľ, je to tak. Ďakujem za slovo.
23. schôdza NR SR - 4.deň - A. dopoludnia
Dátum: 2021-01-29
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

87. Ďakujem za slovo. Pán kolega, svojím spôsobom chápem vašu kritiku na adresu Štefana Holého, že na poslednú chvíľu niekedy prinesie zákon, na ktorý máme naozaj iba krátky čas na naštudovanie. Ale nezatvárajte oči pred tým, akú dobu žijeme, absolútne bezprecedentnú, a na takúto dobu treba niekedy rýchle, akčné riešenia. A to sa pán Holý snaží. Vedzte však, že pri stavebnom zákone, ktorý sa už snažil pod Počiatkom pán František Palko presadiť, neskôr sa to snažil pán Peter Ďurček za minulej vlády presadiť, mali na to štyri roky a im sa to nepodarilo, tak pri takejto téme pán Štefan Holý pracuje veľmi koncepčne, rovnako ako pracuje koncepčne politická strana SME RODINA. Musím vám povedať, že keď sa skontaktujete napríklad s profesnými združeniami, napríklad s Asociáciou zamestnávateľských zväzov a združení, tak sa dozviete, že minulý týždeň im už bolo doručené prvé znenie stavebného zákona na pripomienkovanie. Čiže áno, stavebný zákon, jeho príprava je v procese. Ten proces je koncepčný, profesionálny. Ja som presvedčený, že výsledkom bude kvalitný, dobrý a profesionálny stavebný zákon.
23. schôdza NR SR - 4.deň - A. dopoludnia
Dátum: 2021-01-29
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

67. Ďakujem za slovo. Veľkú šancu v boji proti vizuálnemu smogu budeme mať aj pri chystanej zmene stavebného zákona, tak jak ju, ako ju ohlasuje Štefan Holý. Ako poslanci by sme sa mali všetcia pričiniť o to, a teda špeciálne tí, ktorí pôsobia aj v komunálnej politike, aby naozaj nový stavebný zákon dbal na to, aby sme urobili poriadok s vizuálnym smogom. Ja si jednoducho myslím, že vizuálny smog je prežitok 90. rokov, kedy na všetko, čo prichádzalo, bolo jednoducho treba urobiť, urobiť reklamu. Toto nám tu vyrástlo a, žiaľ, to dedičstvo nám ostalo dodnes. Osobne si myslím ale, že je vôľa v spoločnosti, aby vizuálny smog bol do veľkej miery regulovaný. Samozrejme, my musíme dať patričným orgánom nástroje a tie nástroje môžme dať prostredníctvom aj nového, prichádzajúceho stavebného zákona, ale aj prostredníctvom týchto opatrení, ktoré ste, pán kolega, predložil. Za túto snahu vám ďakujem.
23. schôdza NR SR - 3.deň - B. popoludní
Dátum: 2021-01-28
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

99. Ďakujem veľmi pekne. Pán kolega, veľmi správne ste spomenuli a ja som zabudol vo svojom diskusnom príspevku spomenúť domovy sociálnych služieb. Je to naozaj pravda. Tento problém týrania seniorov sa mnohokrát odohráva aj v domovoch sociálnych služieb, v domovoch seniorov. Je to spôsobené možno aj tým, že slovenské opatrovateľky sú veľmi mizivo ohodnotené, ale naozaj to je, to je jedna katastrofa, aké almužny ony dostávajú, a mnohokrát sa deje, že na jednu opatrovateľku - a teraz dobre počúvajte - pripadá až 50 klientov. 50 klientov. Jednoducho to sa nedá stihnúť časovo. A potom to naozaj vyzerá tak, že tí ľudia sú tam doslova v neľudských podmienkach. Máte veľkú pravdu, musíme sa aj týmto problémom zapodievať. Ďakujem.
23. schôdza NR SR - 3.deň - B. popoludní
Dátum: 2021-01-28
Poslanec: Borguľa, Martin (SME RODINA)
Druh vystúpenia: Vystúpenie

95. Ďakujem za slovo. Vážený pán predsedajúci, vážená pani kolegyňa, kolegyne, kolegovia, ja si vždy veľmi vážim, keď niekto sa naozaj zaujíma, úprimne zaujíma o zraniteľné skupiny obyvateľstva, ako sú napríklad deti. Ja si dovolím pri tejto téme ale poukázať aj na inú zraniteľnú skupinu obyvateľstva a o tomto probléme sa diskutuje, žiaľ, veľmi málo a sú to seniori a je to týranie seniorov. Hovorím to preto, lebo týmto aj chcem ohlásiť, že v budúcnosti na ministerstve práce, sociálnych vecí a rodiny pripravujeme pracovnú skupinu, ktorá sa bude zapodievať komplexnou legislatívou ochrany seniorov práve proti takýmto tyranským atakom. Možno vám v krátkosti poviem, o čo ide. Je to problematika, ktorá mnohokrát ostáva zavretá za dverami domácností. Jedná sa o týranie seniorov častokrát tými najbližšími, ich deťmi, ich rodinou, jedná sa o týranie psychické, jedná sa ale aj o týranie fyzické. Veľakrát samotní týraní seniori si toto nepripúšťajú ako problém. Jednoducho oni si myslia, že to je údel, je to kríž, ktorý si musia so sebou niesť, mnohokrát sami seba vinia, že svoje deti zle vychovali, a hanbia sa s tým ísť na verejnosť. Ale aj keď sa na verejnosť rozhodnú, alebo teda rozhodnú sa tento problém riešiť, tak, žiaľ, nemajú sa dneska na koho obrátiť. Keď sa obrátia na políciu, polícia nevie, ako s týmto problémom nakladať. Keď sa obrátia na sociálnych pracovníkov, sociálni pracovníci nevedia, ako s týmto problémom nakladať. Prehadzujú si to jednotlivé inštitúcie medzi sebou, neexistuje kvalitná legislatíva, ktorá by takto týraných seniorov ochránila. Je tu kvantum prípadov, kedy boli seniori obratí o majetky, kedy práve tými svojimi najbližšími boli, boli pripravení o byty, o strechu nad hlavou, o celoživotné úspory, a následne, keď teda oni v dobrej viere odovzdali tieto veci svojim deťom, tak tie deti sa nezachovali tak, ako by sa mali zachovať, ale zachovali sa úplne opačne a proste tých svojich rodičov sa snažili až, by som povedal, zbaviť. Keď som cez Parlamentný inštitút nechal spracovať problematiku, alebo teda ako je riešená táto problematika v iných štátoch, tak som bol veľmi prekvapený, že, že žiadna z európskych krajín nemá komplexne pokrytú túto problematiku, a preto sa aj teším - a bude to pekná vizitka sociálnej práce tejto vlády a bude to pekná vizitka tohto parlamentu -, pokiaľ sa nám podarí prijať takú kvalitnú legislatívu, a ako prví prijmeme tú legislatívu, že budeme premiantom Európy. Čiže napriek tomu, že je, že je to teda veľmi, veľmi ťažká téma, môžeme sa stať vzorom aj pre ostatné európske krajiny. Prepáčte, že som možno trošku odbočil od témy, a ale naozaj si myslím, že treba začať o tomto diskutovať, ale rovnako, ako sú deti zraniteľnou skupinou obyvateľstva, tak rovnako sú aj seniori zraniteľnou skupinou obyvateľstva. Veľmi pekne vám ďakujem za vypočutie.
23. schôdza NR SR - 2.deň - A. dopoludnia
Dátum: 2021-01-27
Poslanec: Borguľa, Martin (SME RODINA)
Druh vystúpenia: Vystúpenie v rozprave

62. Vážený pán predsedajúci, vážené kolegyne, kolegovia, ďakujem za slovo. Dovoľte mi vystúpiť k potravinovému semaforu. Nezvyknem byť osobný, ale v tomto prípade musím byť troška osobnejší. Patrick, ja sa ti chcem veľmi pekne poďakovať za tvoj osobný entuziazmus a nasadenie, ktorým už roky presadzuješ niečo tak dobré, ako je, ako je potravinový semafor. Ja som sa naozaj s tým asi ešte nestretol, aby niekto bol až taký bojovník, ako si ty. Musím to povedať a v tom som teda osobný, že veľmi ťa za to uznávam. Dovoľte mi povedať aj to, že potravinový semafor je veľmi dôležitý práve preto, aby Slovenky a Slováci a Slovensko ako-také nebolo krajinou druhej triedy, tak ako to mnohokrát bolo. Jednoducho, aby ľudia na Slovensku neboli kŕmení nekvalitnými potravinami a druhotriednymi potravinami. Jednak je tu problém, že naša krajina bola zásobovaná potravinami síce tej istej značky, toho istého vizuálu, ale úplne inej kvality, ale zároveň je to aj problém pofidérnosti mnohých potravinových výrobkov. Jednoducho na trh sa dostávali potraviny, ktoré pod veľkým marketingom, veľkou kampaňou sa mnohokrát tvárili ako snáď to najlepšie na svete. A my sme nemali úplne najúčinnejšie mechanizmy, aby sme takéto podvody odhaľovali. Ľudia, ktorí vo svojich bežných životoch sa nemajú čas zapodievať tým, aby dôkladne študovali pôvod ich obľúbenej potraviny, jednoducho mnohokrát naleteli na kampane, ktoré boli na hranici klamlivosti. Preto ja som veľmi rád, že v prípade, že schválime a ja plne verím, že schválime potravinový semafor, tak ľudia, ktorí sa vo svojich životoch venujú svojim bežným povinnostiam, budú mať ľahšie rozhodovanie v obchodoch pri nákupe potravín a budú vedieť, ktorá potravina je dobrá, ktorá potravina je kvalitná, ktorá potravina má zaručené výrobné procesy a ktorá potravina má zaručený pôvod. Toto všetko nám prináša vďaka Patrickovi Linhartovi potravinový semafor. Ja veľmi dúfam aj kvôli svojim deťom, že takéto niečo čo najskôr uvidíme v praxi. Ďakujem za vypočutie.
23. schôdza NR SR - 2.deň - A. dopoludnia
Dátum: 2021-01-27
Poslanec: Borguľa, Martin (SME RODINA)
Druh vystúpenia: Vystúpenie s faktickou poznámkou

52. Vážený pán podpredseda, vážené kolegyne, kolegovia, vážený pán minister, veľmi pekne ďakujem za predložený návrh, ktorým chceme zjednodušiť stavbu komunikácií na Slovensku. Ja budem poslancom, ktorý vždy bude podporovať, aby sme diaľnice stavali čo najrýchlejšie a čo najefektívnejšie. Budem vždy poslancom, ktorý bude bojovať proti všetkým špekulantom, ktorí mnohokrát kvôli pár drobným sú ochotní zdržiavať výstavbu tak dôležitej veci, ako je cestná infraštruktúra na Slovensku. Kto chodievate po Slovensku a chodievate mnohí, tak musíte uznať, že, že jednoducho diaľničná, diaľničná sieť nedobudovaná a tak dlho sľubovaná, je obrovskou prekážkou rozvoja mnohých regiónov na Slovensku. Ja pracovne často chodievam alebo chodieval som napríklad do Rumunska a v nemom úžase som musel sledovať, keď som zažil diaľnicu od Maďarsko-Rumunskej hranice až do mesta Temešvár, čo je približne 70 km, kde od zámeru ministerstva dopravy až po realizáciu prešli 3 roky. To u nás je len snom, aby za 3 roky od zámeru až po realizáciu, aby sme mali hotovú diaľnicu. Preto veľmi vítam predĺženie možnosti vyvlastňovať pozemky v záujme dobudovať cestnú sieť do vyššej kvality. Zároveň veľmi oceňujem, síce to trošku súvisí s inou témou, že ministerstvo dopravy vyčlenilo alebo snaží sa vyčleniť na rekonštrukciu ciest I. triedy sumu, ktorá nemá obdobu na Slovensku. Čiže naozaj sa možno stane to, čo sme tu dlhé roky počúvali, že dobudujeme diaľničnú infraštruktúru a stane sa to, že cesty I. triedy budú mať vyššiu kvalitu. No a k tomu, vy ste to, pán minister, vo vašom úvodnom slove nespomenuli, vy tu aj zavádzate isté formy váženia tých nákladných áut, ktoré chodia po tých komunikáciách, ktoré bude oveľa operatívnejšie, ako bolo doteraz. Aj toto je podľa mňa veľmi dôležitá súčasť. Lebo keď si raz tie cesty postavíme a konečne ich budeme mať a budeme ich mať rekonštruované a vo vysokej kvalite, tak je veľmi dôležité, aby sme sa dlhodobo efektívne starali o to, aby aj v tejto kvalite ostali. Aby jednoducho tieto cesty neboli humpľované preťaženými vozidlami. Čiže plne podporujem tento návrh a ďakujem za jeho predloženie a zároveň ďakujem za vypočutie.